
LUCY KING

Uten hemninger

Oversatt av Berit Helberg

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del syv i miniserien Lenge leve kjærligheten.

Lucy King tilbragte ungdomsårene fortapt i den glamorøse og spennende verdenen til Harlequin, når hun egentlig burde ha konsentrert seg om skolen. Siden hun ikke kunne leve i en drømmeverden for alltid, fikk hun en grad i språk og har hatt flere jobber. Etter et tiår i Spania, bor nå Lucy med familien i Wiltshire i England. Når hun ikke skriver, eller forsøker å finne på nye, spennende ting å gjøre med kjøttdeig, tilbringer hun tiden med å lese, løse kryssord uten å fullføre og drømme om de gylne strendene i Andalusia.


Til Charlotte, ekstraordinær redaktør.

«Quem és tu e que raios fazes na minha cama?»

En dyp, maskulin, sexy stemme skar gjennom søvntåken. Orla Garrett slapp ut et lite, lykkelig sukk til svar. Hun grov seg dypere ned i kokongen av deilig kjølige laken som hun hadde laget til seg selv.

Duarte de Castro e Bragança besøkte vanligvis drømmene hennes en gang per natt, etter at de hadde snakket sammen på telefon. Hver gang navnet hans dukket opp på skjermen, ble sommerfugler sluppet løs i magen. Den fløyelsmyke, dype stemmen sendte sitringer opp og ned ryggraden, fikk hver nervetråd til å dirre.

Hun ledet et høyst eksklusivt arrangementsbyrå, hvor han hadde konto, og han måtte derfor kontakte henne ved behov. De hadde aldri møttes personlig, og samtalene var ikke akkurat bemerkelsesverdige. Samtalene hadde helst handlet om hans ønsker, og at hun forsikret om at det ville bli gjort. Men det hadde lite å si. Underbevisstheten koblet automatisk stemmen hans til bildene fra media.

At hun drømte om ham nå, var uvanlig, for hun hadde ikke snakket med ham på en måned. Enda rarere at han snakket morsmålet portugisisk, når han alltid snakket til henne på flytende engelsk.

Drømmer kunne da ikke skade. Hun gikk ikke akkurat med håp om at det som skjedde i drømmene, virkelig skulle skje. Det var en tåpelig tanke.

Å bli involvert med en klient, var også høyst uprofesjonelt.

Dessuten var det ingen mulighet for at en fantastisk nydelig, aktiv, aristokratisk milliardær og vinprodusent, skulle legge merke til henne.

Hele verden visste hvor dedikert den tidligere playboyen Duarte hadde vært til sin nydelige kone.  Og hvor knust han hadde vært da hun døde av en overdose, seks uker etter å ha født deres dødfødte sønn. Selv om det nå ble sagt at han håndterte den dobbelte tragedien med stoisk ro.

Nei, drømmene hennes var private, trygge og – i motsetning til realiteten – fullstendig blottet for den superkritiske stemmen som bodde i hodet. I drømmene med Duarte, var perfeksjon en selvfølge.

«Hei», mumlet hun inn i en deilig pute, verken for hard eller myk.

«Jeg sa, hvem er du, og hva i helvete gjør du i sengen min?»

Nå snakket han engelsk. Han lød litt nærmere nå. Nesen ble fylt av noe deilig, krydderlignende, mens varmen strømmet gjennom kroppen.

«Venter på deg», mumlet hun, og lurte spent på hva han ville gjøre.

Hun hadde jobbet nesten døgnet rundt med å forberede eiendommen hans før det årlige møtet med de beste familiene i vinindustrien. Hun var virkelig utmattet. Musklene verket. En massasje ville vært himmelsk.

«Kom deg opp. Nå!»

Det var ikke særlig hyggelig. I forhold til de deilige drømmene med Duarte, var ordene bryske. Denne Duarte lød irritert. Utålmodig. Hvorfor ble hun ristet av hånden på skulderen, istedenfor å bli strøket og massert? Og hun hadde aldri kjent duften av ham i drømmene.

Virkeligheten startet som en langsom bølge. Den utviklet seg til en tsunami som bølget gjennom henne, smalt inn i restene fra drømmen, og knuste den.

Hjertet hamret mot ribbena, og Orla spratt så brått opp fra sengen at hun slo hodet inn i noe hardt. Smerten skar gjennom hodet. Hun ga fra seg et hyl. Det passet godt sammen med den dundrende strømmen av sint portugisisk.

Au, au, au.

Faen, det gjorde vondt.

Hun kastet seg bakover, holdt rundt pannen og blunket frenetisk for å få vekk tårene. Dunkingen i hodet ebbet ut til en svak banking, og kvalmen ga seg.

Om bare det samme kunne gjelde for sjokket som pulserte gjennom henne. Hver celle i kroppen krøllet seg av skam og skrekk. Så åpnet hun øynene.

Hjertet stanset ved synet av mannen som satt på sengen og strøk fingrene gjennom det mørke håret. Hun ble het, kald, og så het igjen. Magen snurret, og pulsen hamret i vill fart.

Duarte var virkelig her, og lignet ikke en figur i fantasiene hennes … dette var forferdelig. Han hadde tatt henne på fersken, sovende på jobb. Og hun hadde invitert ham til sengs. Og så hadde hun slamret hodet inn i pannen hans, sin viktigste, rikeste klient. Og det sa litt, når medlemmene måtte ha en netto formue på en halv milliard dollar for å bli vurdert.

I det minste hadde hun beholdt klærne på da hun hadde sovnet, selv om det var minimalt. Det var varmt i Douro Valley i juni. Men hvordan i all verden skulle hun ro dette i land?

Det var ingen unnskyldning at han ikke var forventet tilbake før om tre uker. Firmaet lovte perfeksjon på alle nivå. Klientene krevde det aller beste, og det betalte de skyhøye summer for. Dette var den absolutt verste, mest drepende situasjonen hun kunne sett for seg.

«Jeg beklager inderlig», hvisket hun skjelvende. Ydmykhet var en fin start, tenkte hun, mens hun fikk stroppen til toppen på plass; den hadde sklidd ned skulderen.

Duarte så brått på henne. Det mørke blikket kolliderte med hennes, og det var umulig å puste igjen. Bildene fra media stemte dårlig. De fanget ikke størrelsen, nærværet til mannen, eller den sterke maskuliniteten. Den traff som et slag i brystkassen hennes, og satte deler av kroppen i brann. Bildene gjenga ikke de brede skuldrene, og kraftfullheten i de dongerikledde lårene. De som var innen rekkevidde, og hun ble svett i håndflatene. Ikke hadde noen bilder gjengitt det kalde raseriet heller, som brant i det dype blikket. Eller en kjeve så stram at den så ut til å knuses.

«Kan jeg hente litt is til hodet ditt?» greide hun å si, mens hun klynket innvendig ved minnet om hvor hardt hun hadde krasjet i ham. Hun husket førstehjelpsutstyret hun alltid hadde i vesken. «Smertestillende, kanskje?»

«Nei», knurret han med et tordensvart ansiktsuttrykk, og kroppen dirret anspent. «Du kan svare på spørsmålet mitt.»

Ja. Tiden var inne for å rive seg ut av det fengslende blikket hans, og reparere inntrykket.

«Mitt navn er Orla Garrett», sa hun, og håpet at Duarte greide å se det humoristiske i situasjonen når hun fikk forklart seg. Med unntak av denne glippen i profesjonalismen, hadde firmaet hennes levert ham eksepsjonell service. Det måtte jo telle. «Jeg er medeier og felles administrerende direktør i Hamilton Garrett. Vi har snakket sammen i telefonen.»

Han rynket pannen. Hun kunne nesten se den berømmelige knivskarpe hjernen arbeide, mens han lot blikket gli over henne. Hun kunne kjenne heten flomme over kroppen igjen. Elektrisitet sitret gjennom henne.

Skulle hun håndhilse? På et vis virket det upassende, med henne under dynen, og ham oppå, sittende en halvmeter unna.

Trangen etter å gli framover og smyge seg på fanget hans, var sterk. Da kunne hun ha strøket fingrene gjennom håret hans og kjenne etter kuler fra sammenstøtet. Hun kunne stryke hendene over ansiktet og kjenne på hans imponerende benstruktur, før han slo armene rundt henne og la henne ned, presset munnen mot halsen hennes og …

Hva tenkte hun på? Var hun sprø?

«Angående instruksjonene dine», sa hun og kjempet for å gjenvinne verdigheten og kontrollen, «har jeg klargjort gjesteboligen før konferansen din. Så langt er alle soverom klare, foruten dette.»

Som var det rommet som krevde minst arbeid. De andre hadde vært totalt kaos. Senger og bad hadde vært grusomme, og skitne vinglass hadde ligget igjen på overflater hvor støvet lå tjukt. Nedenunder var langt fra bedre. Kaffekopper fulle av mugg hadde forsøplet salongen, og på kjøkkenet hadde de funnet en kasse full av tomme vinflasker.

Mens hun forsøkte å ikke brekke seg, hadde Orla lurt på hva i all verden som hadde foregått her, før hun strengt minnet seg selv om at det ikke var hennes sak. Jobben hennes var å sørge for at klientens ønsker ble oppfylt.

«Jeg har avtalt menyene for helgen med Mariana Valdez», sa hun, og kjente det lille stikket av triumf over å ha fått tak i den eneste kokken i verden som hadde ti Michelin-stjerner. Hun var nesten umulig å leie for private arrangement. «Og alle ønsker om dietter vil bli tatt hensyn til. Jeg har instruert Nuno Esteves om å ha tilgjengelig de vinene du foreslo til middagen fredag og lørdag kveld. Elvecruiset er planlagt for søndag ettermiddag, og mannskapet klargjør båten i dette øyeblikk. Alt er i rute.»

Duarte snudde seg og glodde på henne, ikke imponert over hva hun hadde oppnådd under krevende omstendigheter. «Og imens har du sovet i sengen min.»

«Nei», sa hun med et skamfullt blikk på det rotete sengetøyet. «Jeg booket inn på hotellet i landsbyen. Duppen var engangstilfelle, jeg sverger. Men det er utilgivelig, jeg vet det.»

Duarte var nok ikke interessert i at hun hadde blitt sviktet i siste minutt av teamet hun hadde satt til å utføre ønskene hans. Hun hadde ikke hatt andre muligheter enn å ta oppgaven selv. Det var ikke hans problem at hun hadde fått feil nøkler, og måtte knuse et vindu for å låse opp bakdøren fra innsiden for å gjøre jobben. Han hadde, som de andre klientene, betalt et sekssifret årlig beløp. Det sørget for at han fikk alle instrukser utført, problemfritt og uten spørsmål. Uten stresset og de kjedelige detaljene.

«Jeg kan forsikre deg om at det aldri vil skje igjen», sa hun.

Han lo sarkastisk. Pulsen økte og panikken vokste da han ikke svarte, og hun fikk den kvalmende følelsen av at han ikke kom til å tilgi. Eller glemme. Den anspente kjeven slappet ikke av, munnen gled ikke over til noe smil. Sinnet i det mørke, magnetiske blikket minket, men tomheten som ble igjen, var verre. Ansiktsuttrykket var faretruende vantro, og stemmen var iskald.

«Du har rett», sa han hardt. «Det vil ikke skje igjen. Fordi du har sparken.»

*

Duarte registrerte knapt det myke gispet fra kvinnen, som sto ved siden av sengen og stirret ned på ham med fortryllende, gulbrune øyne. Blikket sendte et bankende støt gjennom kroppen. Han merket knapt hvordan hun spente kroppen og rygget tilbake, med sjokk og vantro i ansiktet.

Han greide ikke tenke klart. Hodet hamret etter kollisjonen. Brystkassen var stram, og musklene anspente. Han måtte bruke all sin kontroll på å skyve vekk de opprivende minnene som hadde blitt trigget ved å gå inn i dette huset for første gang på snart tre år. Han måtte kontrollere de oppjagede følelsene som angrep fra alle kanter.

Frustrasjon og overraskelse over at instruksjonene hans ikke hadde blitt utført korrekt, ble blandet med raseri over at hans grundig beskyttede privatliv hadde blitt invadert. Sjokket over å finne en nydelig, gullhåret kvinne i dyp søvn i sengen hans, ble blandet med sjokket over begjæret som strømmet gjennom ham ved synet av henne. Sorgen og skyldfølelsen han hadde begravd dypt, hadde vellet opp.

Ingenting av dette var velkomment. De svimlende følelsene. De vonde minnene av den vanskelige, svikefulle konen og den lille, uskyldige sønnen som aldri hadde trukket pusten. Og i hvert fall ikke Orla Garrett, overraskende nydelig, i hans hjem. Hun ødela stillstanden, og smadret likevekten han slet med å beholde.

«Unnskyld?» sa hun, og frustrerende nok gjorde tonen i stemmen at han plutselig husket at han satt på sengen. Han spratt opp.

«Du hørte meg», glefset han, og strente bort til vinduet. Der stappet han hendene i bukselommene før han snudde seg igjen. «Du har sparken.»

De fantastiske øynene hennes utvidet seg. «Fordi jeg tok en blund?

«Fordi du er åpenbart inkompetent.»

Hun løftet haken og strammet kjevemusklene. «Jeg er mange ting, det innrømmer jeg, men inkompetent er ikke en av dem.»

«Så hva kaller du dette?» Han rev en hånd ut av bukselommen og veivet den mot sengen, og viftet for å ta med hele huset.

Hun rødmet. «En glipp.»

«Det er langt mer.»

«Omstendighetene er formildende.»

«Og irrelevante.»

Hun stirret på ham et øyeblikk og rynket brynene. Så pustet hun dypt inn.

«Du har rett», sa hun. «Jeg kan ikke beklage dette nok. For å dunke deg i hodet og, før det, påstå at jeg ventet på deg. Åpenbart gjorde jeg ikke det. Jeg sov. Drømte. Om noen helt andre.»

Hvem? En ektemann? Elsker? Og hva pokker var det som stakk i brystkassen? Skuffelse? Det ville vært tåpelig.

Til tross for at han ofte hadde snakket med Orla de siste årene, og derfor gitt henne et innsyn i visse deler av livet sitt, visste han ingenting om henne. Og det var greit. Dette var kun forretninger.

Om hun var singel eller ikke, var uinteressant. Selv om stemmen i telefonen hadde begynt å vekke noe i ham som lenge hadde vært dødt. Selv om han hadde sverget å holde seg unna kvinner i framtiden, på grunn av arrene etter det korte, dårlige ekteskapet. Arrene verket fremdeles i sjelen.

«Du har jobbet på feil sted», sa han. Den uakseptable retningen tankene hadde tatt, gjorde ham sint. «Jeg ba deg gjøre klart for arrangementet i vingården. Dette er ikke vingården.»

Hun rynket øyenbrynene. «Hva mener du?»

«Dette er Casa do São Romão, ikke Quinta do São Romão. Så du har ikke bare brutt deg inn i det som for en kort stund var hjemmet mitt. Du har stukket nesen din i steder hvor du ikke hører hjemme, og sovet i min seng. Den oppgaven jeg ansatte deg til å gjøre, er ikke utført.»

Hun stirret forvirret på ham. «Hva?»

«Du har gjort en tabbe, miss Garrett», sa han dystert. Skjønt, å kalle Orlas handlinger for «en tabbe», var en underdrivelse. Enten hun visste det eller ikke, hadde hun sett ting han aldri ville andre skulle se. Ikke engang han hadde ønsket å bli konfrontert med bevisene for hans plager, sorg og skyldfølelse. Han hadde lagt alt bak seg for godt. Det hadde passet ham bra om dette huset hadde endt opp som ruin, og samtidig gjort minnene til støv.

I det minste hadde det fulgt taushetsplikt med kontrakten med Orlas firma. Sannheten om hans antatt perfekte ekteskap, ville aldri komme ut. Tanken på det, fikk svetten til å bryte ut. Han dømte ofte seg selv. Han hadde ikke behov for å bli dømt av andre.

«Det er umulig», sa Orla, tydelig sjokkert.

«Sier du at det er jeg som har gjort feil?»

«Hva? N-ei, selvfølgelig ikke», stammet hun med flammende kinn. «Det må ha vært en kommunikasjonssvikt. Jeg beklager så mye. Jeg vil rette opp feilen.»

Det var ingenting hun kunne gjøre for å rette det opp. Det som var gjort, kunne ikke omgjøres. Han visste alt om det. Sønnen kunne ikke bli gjenfødt. Han kunne ikke skru tiden tilbake for å utslette krangelen som hadde ført til det. Eller se hva som skjedde med Calysta tidsnok til å hindre henne i å ta sitt eget liv. Ingen kunne. Hva han kunne gjøre, var å kvitte seg med Orla, før han mistet kontrollen.

«Du har fem minutter på å samle sakene dine», sa han, «og deretter drar du.»

Orla sto som frosset fast. Hun stirret på Duarte, der han snudde på hælen og strente ut. Hjertet hennes hamret, og kaldsvetten brøt ut over hele kroppen. Gulvet svaiet, rommet gikk rundt.

Åh gud, han var rasende. Han tolererte åpenbart ikke feil, og hun kunne ikke klandre ham, for det tolererte ikke hun heller. Hun hadde faktisk ikke gjort noen tabber siden forlovelsen, og selv før det, hadde hun gjort sitt beste for å unngå dem. Feilgrep skapte nederlag, og slikt hadde hun ikke plass til i livet.

Hun var født mellom en eldre søster som sang som en engel, og en yngre bror som var den fødte atlet, og hadde kjempet for sin plass i familien. Hun hadde jobbet som en tulling for å få de beste karakterene på skolen, og få litt av foreldrenes oppmerksomhet. Den som de andre, mer talentfulle, suksessfulle søsknene fikk så lett. Og det hadde fungert. Faktisk så bra at det hadde blitt en vane å strebe etter perfeksjon.

Hun hadde ikke latt usikkerheten fra barndommen slippe til på mange år. Ergo betydde det ingenting hvordan forvekslingen hadde skjedd, så lenge firmaet hennes gjorde sitt ytterste for å sikre at et prosjekt forløp så glatt som mulig.

Hennes mening om Duartes reaksjon, var heller ikke relevant. Det var fremdeles tid til å rette opp dette, og han hadde en uventet bonus i et skinnende rent hjem. Men han var klienten. Og sint for at hun hadde tabbet seg ut. Selv om hun var sintere på seg selv enn han var, og det var hennes jobb å reversere dette. Ikke minst fordi hun endelig hadde fått kjøpe seg inn i firmaet. Hun hadde ingen intensjoner om å gi Sam, medeieren, noen grunn til å angre valget. Duarte sørget for at de tjente millioner, nesten like mye som alle de andre klientene til sammen, og hun skulle ikke bli årsaken til at de mistet ham.

Det ville ikke bli lett, men det var ikke umulig. Kulden i stemmen var faktisk verre enn om han hadde ropt til henne. Den var ikke oppmuntrende, men alt hun trengte å gjøre, var å håndtere ham slik hun håndterte alle som var motvillige til å gi henne det hun ville ha. Folk så alltid ting på hennes måte til slutt, han var nok intet unntak.

Hun trakk pusten dypt for å stilne panikken, og konsentrerte seg om å være kald og besluttsom. Så grep hun tingene sine, og småløp ut av soverommet. Hun løp rundt balkongen som gikk rundt hele huset i andre etasje, inntil hun kom til toppen av den store, svingete steintrappen.

«Vent!» ropte hun, og så Duarte på vei mot en korridor. Hun skyndte seg ned trappen. Men han stanset ikke, så hun ropte igjen, høyere. «Conde de Castro. Duarte. Vær så snill. Stans. Jeg kan forklare.»

Han holdt opp hånden avvisende. «Nei.»

«Jeg gjør hva som helst.»

«Det er for sent.»

Det kunne det ikke være, det var ikke mulig at det var for sent. «Hvordan kan jeg gjøre dette godt igjen?»

«Det kan du ikke.»

Hun måtte bare finne ut hva han ønsket. Rabatt, kanskje. Alle elsket et røverkjøp, selv vilt suksessfulle milliardærer? «Jeg gir avslag på avgiftene dine de neste tre årene. Fire. Nei, ti!»

«Avgiftene deres er lommerusk for meg», sa han og fortsatte å gå med lange skritt, mens hun – fremdeles barfot – fulgte hakk i hæl. «Og hvis du tror jeg fortsetter medlemskapet med organisasjonen din, tar du skammelig feil.»

Ja vel. Ikke det, da. «Jeg donerer til en veldedig sak etter ditt valg.»

«Du kan aldri matche summene jeg allerede donerer.»

Det var utvilsomt sant.

Faen.

«Jeg lar noen andre ta seg av kontoen din», tilbød hun, og ignorerte den merkelige følelsen av protest som bølget gjennom henne ved tanken, men desperate tider krevde desperate handlinger.

«Nei.»

Godt. Eller ikke. Hun hadde lite å jobbe med her. Panikken var på vei tilbake, men hun bekjempet den, for hun ga ikke opp.

«Kan du stanse et øyeblikk, så vi kan prate om dette?» sa hun, og slet med å ikke høres desperat ut. Selv om de brede skuldrene og smale hoftene var deilige å se på, ville det være enklere å overtale ham til å se ting på hennes måte, ansikt til ansikt.

«Det er ingenting å diskutere.»

«Har vi noensinne sviktet deg?»

«Dere sviktet meg nå.»

«Konferansen din er ikke før om tre uker. Det er mer enn nok tid for forberedelsene.» Nesten.

«Det er ikke poenget.»

Var han bare sta? Vel, det var hun også. Og sto dessuten i fare for å ikke bare miste hans oppdrag, og sin partners respekt og tillit, men også sannsynligvis sin følelsesmessige likevekt. Den som var avhengig av at hun fortsatte å være suksessfull i alt hun gjorde, og det skjedde ikke nå.

«Det må være noe jeg kan gjøre for at du forandrer mening», sa hun andpusten. Det var slitsomt å holde tritt med farten hans, med kroppen full av adrenalin. «Noe du vil ha.»

«Det er det ikke.»

Alle hadde minst én svakhet, og Duarte var ikke så hellig.

Orla vred hjernen for å finne ut hva hun visste om ham.

Aha!

Den perfekte utfordring. Det ville ikke være enkelt. Sannsynligvis var det usannsynlig vanskelig, ellers ville han allerede ha fått tak i det. Men å fikse det umulige, var jobben hennes. Hun hadde sine metoder og kilder, hun skulle finne en måte. Det gjorde hun alltid.

«Hva med en flaske Chateau Lafite 1869?»

*

Hvis Duarte hadde hatt en fullt funksjonell hjerne, eller noen form for selvbeskyttelse, ville han holdt seg til planen om å stenge ned stedet, og komme seg til helvete vekk herfra. Da kunne han ha omgruppert tankene, og tatt omstart på livet etter beskjeden om at det var aktivitet i huset.

Han hadde bare vært tilbake på godset en halvtime, før nyheten nådde ham. Og ødela planene om å tilbringe kvelden sammen med vinene. De roet tankene, på en måte som ingenting annet kunne, nå for tiden. En mørk tåke hadde dukket opp. Den fjernet klare tanker, og fikk pulsen til å øke farten, så han hadde kjørt direkte hit.

Han hadde vært ladet av raseri, og rede til å slåss mot innbruddstyven. Så hadde han funnet henne, en gullhåret fremmed i sengen. Og tåken hadde tyknet. Kvinner var kjent for å gå drastisk til verk for å få hans oppmerksomhet. Kona hans hadde gått lengst da hun med vilje ble gravid og lurte ham inn i ekteskap. Så hva var det denne ville?

Oppdagelsen av Orlas identitet hadde lettet noe av tåken, men det forandret ikke hans intensjoner om å fjerne henne fra sin eksistens. Han avvek aldri fra planer. Enten det var forførelse, tilbud om giftermål, eller å skape en løgn for å lindre skyldfølelse. Navnet på den vinen han hadde jaktet på i mange år, og et løfte om anskaffelse, fikk ham til å bråstanse og snurre rundt.

«Hva snakker du om?»

Orla stirret på ham, som om hun ikke ante det selv. Hun var andpusten og rød i ansiktet, men hun krysset armene og rettet ryggen.

«Du tror jeg er inkompetent», sa hun trassig. «La meg bevise at jeg er kompetent. Jeg leste i en artikkel for en stund siden at det eneste du ønsker deg, men ikke har, er en flaske 1869 Chateau Lafite. Jeg skaffer den til deg. Gi meg et døgn.»

Virkelig? Trodde hun det var så enkelt? Hun ante ikke. Han hadde forsøkt å få tak i denne vinen i årevis. Hva kunne hun oppnå på et døgn, som han ikke hadde greid?

«Det er en eksepsjonelt sjelden årgang», sa han tørt, stemmen var full av tvil.

«Jeg forventer ikke noe annet.»

«Det eksisterer kun tre flasker.»

Hun bleknet, og stirret på ham i noen lange sekunder. «Tre?»

«Tre», gjentok han med et nikk. «Og ingen av eierne er interesserte i å selge.»

«Vel», sa hun og rettet ryggen. «Ikke til deg, kanskje.»

Men henne ville de selge til? Hvilken planet levde hun på? «Du må være gal.»

«Jeg har aldri følt meg mer fornuftig.»

Fargen var tilbake i kinnene hennes, blikket var fylt av kald besluttsomhet. Hun så veldig selvsikker ut. Han, derimot, hadde aldri følt seg mindre sikker.

«Hva gjør deg så sikker på at du vil lykkes, når jeg ikke gjorde det?» spurte han, og fortrengte denne uvelkomne galskapen.

«Erfaring. Utholdenhet. Og jeg feiler aldri.»

Orlas stemme var lett, men han hørte en undertone av styrke. Den avslørte en historie som ville vekket nysgjerrigheten, om han hadde vært interessert. Nå ville han bare glemme at denne ettermiddagen hadde funnet sted, og dra tilbake for å begrave skyld og anger under et fjell av arbeid. Sånn kom han seg gjennom dagene.

Han beundret selvsikkerheten, men hun kom til å mislykkes. Når tjuefire timer var gått, var hun borte. Så måtte han finne noen andre til å forberede vingården for konferansen, men alt kunne ordnes med penger.

Konferansen var uhyre viktig for ham, og i år var det hans tur til å være vert. Det var første gang siden han overtok som administrerende direktør for tre og et halvt år siden. Da nyheten om at han selv skulle bli far, hadde forårsaket at faren grep sjansen til å pensjonere seg.

Det fantes de som ikke greide å se annet enn tabloidoverskriftene, og forventet at han kjørte firmaet i grøften, til tross for overskuddet han hadde greid å skape. Firmaet, som hadde eksistert i snart tre hundre år, var viktig for ham. Dets fortsatte suksess var avhengig av hva folk syntes om vinene, og han var en del av den pakken. Han hadde ikke tenkt å gi noen en grunn til å skrote verken ryktet hans eller firmaets navn.

«Har vi en avtale?» spurte hun. «Er du enig i at hvis jeg får tak i den vinflasken innen i morgen på denne tiden, så anerkjenner du hvor god jeg er i jobben og ansetter meg igjen?»

Nei. Orla hadde hatt sin sjanse. Duarte hadde en plan, og han aktet å holde seg til den. Ingen kompromisser. Det hadde han gjort med Calysta. Han hadde jevnlig unnskyldt den dårlige oppførselen hennes, og ofret sin frihet for hva han trodde var rett. Han hadde sverget å aldri havne der igjen.

Men hva om hun faktisk lyktes? Han ville få vinflasken han hadde jaktet på i flere år, og slapp trøbbelet med å finne en ny til å fullføre jobben hun hadde startet på. Og så var det denne dirrende tiltrekningen som varmet blodet og fikk deler av kroppen til å brenne.

Til tross for ryktet han fikk i tjueårene – fullt fortjent – var ikke Duarte interessert i noen romanser nå. Kjærlighet var et minefelt han ikke ville forsere. Det var rotete og kaotisk, kunne forårsake smerte, og i gale hender være farlig og ødeleggende. Ubesvart, kunne kjærlighet være desperat og destruktiv.

Han var uten erfaring der. Han hadde giftet seg med Calysta fordi hun var gravid. En merkelig følelse av plikt hadde fått ham til å stå ved hennes side og gi barnet deres sitt navn. Han ville aldri glemme dagen da han fikk vite at graviditeten ikke hadde vært tilfeldig, slik hun hadde fått ham til å tro. De hadde kranglet om livsstilen deres. Han hadde vært fast bestemt på å slå seg til ro med sitt nye ansvar, hun ville fortsette festlivet. I raseri hadde hun skreket at hun angret hun ikke hadde fortsatt å ta p-pillene, og Duartes verden hadde stanset. Han hadde krevd en forklaring, som hun ga. Og hun knuste dermed respekten han hadde hatt for moren til barnet sitt. Han var narret, sviktet. Evnen til å stole på noen, ble pulverisert, og arrene var dype.

Men det var mer enn tre år siden han hadde hatt sex, og det var lenge for en mann som hadde hatt svingdør til soverommet. Var det derfor han lett kunne se henne for seg til sengs igjen, med det gylne håret spredt utover puten, og blikket på ham? Med begjær skinnende i det ravgule blikket, og et inviterende smil på den nydelige munnen, fullstendig fokusert på ham, og ikke den hun drømte om. Hvis hun ble værende, ville han ha anledning til å utforske dette og kanskje få en slutt på den seksuelle tørken.

Han hadde kontrollen.

«Vi har en avtale.»

